เดินหน้าโรดแม็พขับเคลื่อนความสัมพันธ์และการจัดตั้งสภาความร่วมมือไทย-ซาอุดีอาระเบีย
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยว่า ในวันที่ 16 พฤษภาคม 2565 นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ เข้าร่วมงาน Saudi-Thai Investment Forum ระหว่างการนำคณะผู้แทนไทยเยือนซาอุดีอาระเบียอย่างเป็นทางการ โดยมีเจ้าชายฟัยศ็อล บิน ฟัรฮาน อัลซะอูด รัฐมนตรีว่าการกระทรวงการต่างประเทศ และนายคาหลิด อับดุลอะซีซ อัลฟาลิฮ์ รัฐมนตรีว่าการกระทรวงการลงทุน ซาอุดีอาระเบีย เข้าร่วม พร้อมกับนักธุรกิจจากทั้งสองประเทศกว่า 300 คน รองนายกรัฐมนตรีและรัฐมนตรีว่าการกระทรวงการต่างประเทศ กล่าวว่า การจัดเวทีนี้ ถือเป็นสัญลักษณ์สำคัญที่แสดงให้เห็นถึงก้าวแรกของความร่วมมือทางเศรษฐกิจระหว่างสองประเทศ  ซึ่งช่วยขับเคลื่อนให้ภาคธุรกิจและภาครัฐของทั้งสองฝ่ายมาหารือเกี่ยวกับความร่วมมือทางด้านการลงทุน รวมทั้งแบ่งปันวิสัยทัศน์และตั้งเป้าหมาย เพื่อตอบสนองต่อความสนใจและเป้าหมายในการพัฒนาประเทศร่วมกัน เพื่อผลักดันการเติบโตทางเศรษฐกิจในอนาคต ทั้งด้านการท่องเที่ยว พลังงาน การบริการการแพทย์ อุตสาหกรรมและภาคการผลิต  นอกจากนี้ ทุนมนุษย์และความสัมพันธ์ระหว่างภาคประชาชน ยังคงเป็นศูนย์กลางในความเป็นพันธมิตรระหว่างกัน พร้อมระบุถึงสาขาความร่วมมือหลักที่น่าสนใจประกอบด้วย การท่องเที่ยว อุตสาหกรรมรถยนต์ พลังงานและการให้บริการด้านการแพทย์เป็นต้นด้านรัฐมนตรีกระทรวงการลงทุนของซาอุดีอาระเบีย กล่าวว่า บทบาทของภาคเอกชน มีความสำคัญอย่างยิ่งในการเพิ่มพูนโอกาสทางด้านการลงทุนและการกระชับความสัมพันธ์ระหว่างสองประเทศ ซึ่งการพบหารือกันครั้งนี้ จะนำไปสู่การแสวงหาความคิดริเริ่มที่เป็นรูปธรรมและความร่วมมือในก้าวต่อไป รองนายกรัฐมนตรีและรัฐมนตรีว่าการกระทรวงการต่างประเทศ ยังได้พบหารือกับรัฐมนตรีว่าการท่องเที่ยวราชอาณาจักรซาอุดีอาระเบีย โดยทั้งสองฝ่ายแสดงความยินดีกับความคืบหน้าความร่วมมือด้านการท่องเที่ยว โดยไทยมุ่งแบ่งปันประสบการณ์ แนวปฏิบัติที่เป็นเลิศแก่ซาอุดีอาระเบีย ซึ่งมีศักยภาพสูง เป็นศูนย์กลางการท่องเที่ยวอย่างยั่งยืน โดยเฉพาะการแพทย์โรงแรม ขณะที่ ซาอุดีอาระเบีย มีศักยภาพในการเป็นศูนย์กลางการท่องเที่ยวอย่างยั่งยืนและการโรงแรมในภูมิภาค รวมทั้งหารือกับเจ้าชายฟัยศ็อล บิน ฟัรฮาน อัลซะอูด รัฐมนตรีว่าการกระทรวงการต่างประเทศซาอุดีอาระเบีย เพื่อหารือโรดแม็พขับเคลื่อนความสัมพันธ์และการจัดตั้งสภาความร่วมมือซาอุดีฯ-ไทย รวมทั้งสนับสนุนการเยือนในระดับสูง ความร่วมมือด้านกงสุลและกรอบพหุภาคี รวมถึงการแลกเปลี่ยนความเห็นต่อสถานการณ์ยูเครนด้วย